Virolaisia
Virolaisia saapui pitkänäperjantaina kaupunkiin 8 venekuntaa. "Murtajan" piirtämää väylää pitkin hinasivat nuo merentakaiset sukulaisemme aluksensa Eteläsataman laitureihin asti. Tuntikausia kyllä kesti ponnistella ennenkuin jääsohjon läpi perille pääsivät, mutta perille sitä sentään tultiin. Useimmat virolaisten aluksista ovat pieniä sekä huononlaista tekoa, ja purjehduslaitokset niissä näyttävät olevan niin epäilyttävässä kunnossa, että täytyy kummeksia mitenkä sellaisilla kulkuneuvoilla uskalletaan ulapalle lähteä. Jos rajumpi ilma tapaa välillä, niin varmaankaan ei perikatoa voitane kauvan niissä torjua. Levollinen oli kuitenkin ollut Suomenlahti, kun matkailijat edellisen yön aikana sen poikki purjehtivat. Myötäinen tuuli vaan matkaa joudutti.

Mutta jos alukset eivät kestä kehumista, niin kelpaa sen sijaan miehiä katsella. Ne ovat jäntevätä, pelkäämättömän näköistä väkeä, kasvot ahavan polttamat ja parrakkaat.

Perunoita ja kananmunia, ehkä vähän muutakin tavaraa ovat merentakaiset tänne kaupaksi tuoneet.

[Lähde: Uusi Suometar 6.4.1890 sivu 2]

Anonyymi
Helsinki
Merenkulku
Uusi Suometar
1890